****

**ΟΡΟΙ ΚΑΙ ΠΡΟΫΠΟΘΕΣΕΙΣ ΓΙΑ ΤΗΝ ΜΙΣΘΩΣΗ ΚΑΤΟΙΚΙΩΝ ΣΤΟ ΠΛΑΙΣΙΟ ΤΟΥ ΠΡΟΓΡΑΜΜΑΤΟΣ HELIOS JUNIOR**

**ΟΡΟΙ ΚΑΙ ΠΡΟΫΠΟΘΕΣΕΙΣ ΓΙΑ ΤΗΝ ΜΙΣΘΩΣΗ ΚΑΤΟΙΚΙΩΝ ΣΤΟ ΠΛΑΙΣΙΟ ΤΟΥ ΠΡΟΓΡΑΜΜΑΤΟΣ HELIOS JUNIOR**

**1. ΕΙΣΑΓΩΓΗ - ΣΤΟΧΟΙ ΠΡΟΓΡΑΜΜΑΤΟΣ**

Το πρόγραμμα HELIOS Junior αποσκοπεί στη στήριξη νεαρών υπηκόων τρίτων χωρών ηλικίας 18 έως 21 ετών, οι οποίοι υπήρξαν ασυνόδευτοι ανήλικοι και τώρα ενηλικιώθηκαν. Στόχος του προγράμματος είναι η παροχή στέγης, η υποστήριξη της ομαλής κοινωνικής ένταξής τους και η διευκόλυνση της ένταξης των νεαρών ενηλίκων στην αγορά εργασίας και κατ΄ επέκταση τη διευκόλυνση της μετάβασης στην ενηλικίωση και την ανεξάρτητη διαβίωση.

Η στέγαση υλοποιείται με βάση τις αρχές της μη διάκρισης και της ίσης μεταχείρισης των ωφελούμενων. Όλες οι υπηρεσίες θα παρέχονται με γνώμονα τον σεβασμό των ανθρωπίνων δικαιωμάτων και της αξιοπρέπειας του ατόμου. Όλοι οι ωφελούμενοι/ες τυγχάνουν ίσης μεταχείρισης και λαμβάνουν παροχές και υπηρεσίες ανεξάρτητα από την εθνικότητα/χώρα καταγωγής, το φύλο, τη θρησκεία, την εθνοτική καταγωγή, τυχόν αναπηρία, τον σεξουαλικό προσανατολισμό ή την ταυτότητα φύλου, την κατάσταση της υγείας και τις πολιτικές ή άλλες πεποιθήσεις. Κατά την παροχή υπηρεσιών, οι παράμετροι της ηλικίας και του φύλου, καθώς και πολιτισμικοί παράγοντες, λαμβάνονται υπόψη στο μέτρο του δυνατού

Η Εκπαιδευτική Αναπτυξιακή ΠΛΟΗΓΟΣ αναλαμβάνει την εφαρμογή του προγράμματος σε συνεργασία με τον Διεθνή Οργανισμό Μετανάστευσης (ΔΟΜ) και τη Διεύθυνση Κοινωνικής Ένταξης του Υπουργείου Μετανάστευσης και Ασύλου. Στο πλαίσιο του προγράμματος, θα μισθωθούν κατάλληλες κατοικίες στο Ηράκλειο Κρήτης για τη στέγαση των ωφελουμένων.

**2. ΟΡΟΙ ΚΑΙ ΠΡΟΫΠΟΘΕΣΕΙΣ**

**2.1 ΠΕΡΙΟΧΗ**

Οι κατοικίες προς ενοικίαση πρέπει να βρίσκονται:

* Εντός των διοικητικών ορίων των Δήμων Ηρακλείου και Μαλεβιζίου.
* Σε περιοχές με εύκολη πρόσβαση σε βασικές υπηρεσίες, όπως μέσα μαζικής μεταφοράς, κέντρα υγείας, σχολεία και άλλες κοινωφελείς δομές.

**2.2 ΧΑΡΑΚΤΗΡΙΣΤΙΚΑ ΚΑΙ ΠΡΟΔΙΑΓΡΑΦΕΣ ΚΑΤΟΙΚΙΩΝ**

Οι κατοικίες πρέπει να πληρούν τις εξής προϋποθέσεις:

* **Χωρητικότητα:** Να μπορούν να φιλοξενήσουν περίπου 4 άτομα, τα οποία θα μπορούν να εναλλάσσονται ανάλογα με την πορεία εξέτασης των αιτημάτων ασύλου ή μετεγκατάστασης.
* **Συνθήκες Διαμονής:** Ασφαλείς, υγιεινές και αξιοπρεπείς.
* **Εγκαταστάσεις:**
	+ Κουζίνα, χώρους υγιεινής, υπνοδωμάτια και καθιστικό (χώρο εστίασης) .
	+ Επαρκής φυσικός φωτισμός και αερισμός.
	+ Επαρκής θέρμανση, ζεστό νερό και αποχετευτικό σύστημα και να είναι απαλλαγμένα από υγρασία.
* Τα διαμερίσματα δεν απαιτείται να είναι επιπλωμένα καθώς ο μισθωτής αναλαμβάνει πλήρως την επίπλωση και τον οικιακό εξοπλισμό τους.
* **Προσβασιμότητα ΑμεΑ:** Η εύκολη πρόσβαση των ατόμων με κινητικά προβλήματα είναι επιθυμητή και θα βαρύνει στη διαδικασία επιλογής
* **Πιστοποιήσεις:** Ενεργειακό πιστοποιητικό, πιστοποιητικό ηλεκτρολόγου και οποιαδήποτε άλλη νόμιμη απαίτηση, δήλωση στο TAXISNET και αλλαγής ονόματος στην παροχή σύμβασης της ΔΕΗ.
	1. **ΔΙΑΔΙΚΑΣΙΑ ΜΙΣΘΩΣΗΣ ΔΙΑΜΕΡΙΣΜΑΤΩΝ**
* **Καταλληλότητα:** Οι κατοικίες θα εξεταστεί από εκπροσώπους του μισθωτή για την αξιολόγηση της καταλληλότητάς τους.
* **Διαπραγμάτευση Μισθώματος:** Η αξία μίσθωσης θα καθορίζεται μέσω διαπραγμάτευσης με τον ιδιοκτήτη ανάλογα με την περιοχή, το μέγεθος, την κατάσταση και τα χαρακτηριστικά του ακινήτου.
* **Συμβόλαιο (Μισθωτήριο):**
* Τα συμβόλαια θα δηλώνονται υποχρεωτικά στο TAXISNET. Σε περίπτωση παράτασης του συμβολαίου θα υπάρξει έγγραφη παράταση της μίσθωσης. Το μισθωτήριο θα έχει συμβαλλόμενο την Εκπαιδευτική Αναπτυξιακή ΠΛΟΗΓΟ.
* Εάν το μίσθιο διαρκούσης της μίσθωσης περιέλθει με οποιοδήποτε νόμιμο τρόπο στην κυριότητα, νομή, επικαρπία, χρήση κ.λ.π. άλλου προσώπου, η μίσθωση συνεχίζεται αναγκαστικά στο πρόσωπο του νέου ιδιοκτήτη, νομέα, επικαρπωτή, χρήστη κ.λ.π. αυτού θεωρουμένου στο εξής ως εκμισθωτή.

**2.4 ΥΠΟΧΡΕΩΣΕΙΣ ΕΚΜΙΣΘΩΤΗ**

* Ο εκμισθωτής υποχρεούται να διατηρεί την κατοικία σε λειτουργική κατάσταση.
* Σε περίπτωση βλαβών που προκαλούνται από τους ωφελούμενους, ο εκμισθωτής θα ενημερώνεται για την αποκατάσταση τους.

**2.5 ΛΕΙΤΟΥΡΓΙΚΕΣ ΔΑΠΑΝΕΣ**

* Οι λογαριασμοί ρεύματος, νερού, θέρμανσης και κοινοχρήστων καλύπτονται από τον μισθωτή. Οι λογαριασμοί, όπου είναι εφικτό, θα εκδίδονται στ' όνομα του μισθωτή και θα εξοφλούνται αποκλειστικά μέσω τραπεζικού λογαριασμού

**2.6 ΡΥΘΜΙΣΕΙΣ ΓΙΑ ΤΑ ΔΙΑΜΕΡΙΣΜΑΤΑ**

* Υπάρχει πρόβλεψη ποσού για τυχόν επισκευές, διορθώσεις του διαμερίσματος κατά τη διάρκεια της μίσθωσης, οι οποίες αποδεδειγμένα έχουν προκληθεί από τους διαμένοντες και προβλέπεται πλήρης αποκατάσταση τυχόν ζημιών κατά την παράδοση των διαμερισμάτων στους ιδιοκτήτες, στο τέλος του προγράμματος
* Το προσωπικό του ΠΛΟΗΓΟΥ θα επιβλέπει σε συχνή και τακτική βάση τις συνθήκες διαβίωσης των διαμενόντων και την καλή κατάσταση των διαμερισμάτων.
* Θα τεθεί σε ισχύ κανονισμός, στον οποίο θα περιγράφονται αναλυτικά οι κανόνες υγιεινής και συμπεριφοράς των διαμενόντων τόσο μεταξύ τους όσο και με τους υπόλοιπους διαμένοντες στην πολυκατοικία. Την τήρηση αυτών των κανόνων σχετικά με τις υποχρεώσεις των διαμενόντων κατά την διάρκεια της παραμονής τους θα ελέγχουν τα αρμόδια στελέχη του Μισθωτή. Όποιος δε συμμορφώνεται θα απομακρύνεται από το διαμέρισμα, βάσει των όρων του ανωτέρω κανονισμού

**3. ΕΚΔΗΛΩΣΗ ΕΝΔΙΑΦΕΡΟΝΤΟΣ ΙΔΙΟΚΤΗΤΩΝ**

Οι ενδιαφερόμενοι καλούνται να υποβάλουν αίτηση με τα εξής δικαιολογητικά:

* Αντίγραφο αστυνομικής ταυτότητας
* Αντίγραφο τίτλου κυριότητας
* Υπεύθυνη δήλωση Σύμφωνης Γνώμης Συνιδιοκτητών, σε περίπτωση συνιδιοκτησίας.
* Στοιχεία Τραπεζικού Λογαριασμού στο όνομα του ιδιοκτήτη για την πίστωση ενοικίων
* Αντίγραφα Λογαριασμών ΔΕΗ και νερού όπου να φαίνονται οι κωδικοί παροχής.
* Ηλεκτρολογικό σχέδιο από ηλεκτρολόγο και πιστοποίηση καταλληλόλητας της ηλεκτρολογικής εγκατάστασης
* Πιστοποιητικό ενεργειακής απόδοσης για την δήλωση στο TAXISNET
* Σε περίπτωση που απαιτούνται εργασίες εκ μέρους του ιδιοκτήτη για να καταστεί το ακίνητο λειτουργικό ή σύμφωνα με τις προδιαγραφές, απαιτείται Υπεύθυνη Δήλωση όπου θα δηλώνεται ότι να εκτελέσει με δικές του δαπάνες τις όποιες διαρρυθμίσεις και εργασίες απαιτούνται σε σύντομο χρόνο ο οποίος οφείλει να προσδιοριστεί.

Η αίτηση υποβάλλεται ηλεκτρονικά ή αυτοπροσώπως στα γραφεία της Εκπαιδευτικής Αναπτυξιακής ΠΛΟΗΓΟΣ:

* **Διεύθυνση:** Λεωφόρος 62 Μαρτύρων 146, Ηράκλειο (κατά τις εργάσιμες ημέρες και ώρες, από τις 9.00 – 15.00)
* **Email:** info@ploigos-ea.gr

**4. ΕΛΕΓΧΟΣ ΚΑΤΑΛΛΗΛΟΤΗΤΑΣ**

* Μετά την συμπλήρωση της αρχικής αίτησης, εκπρόσωποι του μισθωτή, θα επισκεφτούν τα προς ενοικίαση διαμερίσματα/κατοικίες σε συνεννόηση με τον ιδιοκτήτη, για να κριθεί η καταλληλόλητα του ακινήτου.
* Σε περίπτωση που ένα ακίνητο κριθεί κατάλληλο, θα ακολουθήσει διαπραγμάτευση με τον ιδιοκτήτη για το ύψος του μισθώματος και σε περίπτωση που επέλθει συμφωνία θα ζητηθούν τα δικαιολογητικά που αναφέρονται στην ενότητα που ακολουθεί.

**Για την Εκπαιδευτική Αναπτυξιακή ΠΛΟΗΓΟΣ**

**Ο Διαχειριστής**

**Χάρης Ροδιτάκης**